Document ID: 32008D0111

KOMISJONI OTSUS,
7. detsember 2007,
millega luuakse Euroopa teadusruumi komitee
(2008/111/EÜ, Euratom)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Aatomienergiaühenduse asutamislepingut,
ning arvestades järgmist:
(1)
Teaduspoliitika üldküsimuste uurimiseks moodustati komisjoni otsusega 2001/531/EÜ, Euratom (1) Euroopa teadusuuringute nõuandekomitee.
(2)
Võttes arvesse teadusuuringutega seotud uusi väljakutseid, on komisjon oma rohelises raamatus „Euroopa teadusruum: uued väljavaated” (2) kavandanud Euroopa teadusuuringute nõuandekomitee reformi, et suurendada kõnealuse komitee osa Euroopa teadusruumi teostamisel ning muuta selle tegutsemine paindlikumaks ja tõhusamaks.
(3)
Seepärast on vaja moodustada uus Euroopa teadusuuringute ja tehnoloogia arengupoliitika valdkonna ekspertide rühm ning määrata kindlaks selle ülesanded ja struktuur.
(4)
Rühm peaks nõustama komisjoni Euroopa teadusruumi teostamisel, võttes arvesse komisjoni rohelises raamatus „Euroopa teadusruum: uued perspektiivid” sätestatud eesmärke.
(5)
Rühm peaks aitama komisjonil saavutada eesmärke, mis on täpsustatud nõukogu 18. detsembri 2006. aasta otsuses 2006/970/Euratom, mis käsitleb Euroopa Aatomienergiaühenduse (Euratom) tuumaenergiaalase teadus- ja koolitustegevuse seitsmendat raamprogrammi (2007-2011) (3) ja nõukogu 19. detsembri 2006. aasta otsuses 2006/971/EÜ, mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmenda raamprogrammi (2007-2013) rakendamise eriprogrammi „Koostöö”. (4)
(6)
Rühm peaks koosnema spetsialistidest, kes tegutsevad teadus- ja tööstusringkondades, teenindussektoris ja sotsiaalvaldkonnas.
(7)
Uue eksperdirühma liikmete jaoks tuleks ette näha teabe avaldamise eeskirjad, ilma et see piiraks otsusega 2001/844/EÜ, ESTÜ, Euratom (5) komisjoni kodukorda lisatud turvaeeskirjade kohaldamist.
(8)
Rühma liikmete isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta. (6)
(9)
Käesoleva otsuse rakendamiseks on otstarbekas määrata ajavahemik. Komisjon kaalub sobival ajal selle ajavahemiku pikendamist.
(10)
Otsus 2001/531/EÜ, Euratom tuleks seepärast asendada käesoleva otsusega,
ON TEINUD JÄRGMISE OTSUSE:
Artikkel 1
Euroopa teadusruumi komitee
Euroopa teadusruumi komitee, edaspidi „komitee”, asutatakse 1. märtsil 2008.
Artikkel 2
Ülesanded
1. Komitee ülesanded on järgmised:
a)
nõustada komisjoni Euroopa teadusruumi teostamisel;
b)
esitada komisjoni taotlusel või komitee enda algatusel arvamusi Euroopa teadusruumi teostamise kohta;
c)
esitada komisjonile aastaaruanne Euroopa teadusruumi praeguse olukorra kohta.
2. Komiteed teavitatakse korrapäraselt asjaomastest arengusuundadest ja tegevustest.
3. Komitee ametliku taotluse korral esitavad komisjoni talitused kirjalikud märkused komitee arvamuste või nõuannete kohta. Komisjoni talitused võivad anda ka korrapärast teavet võimalike võetavate järelmeetmete kohta.
4. Komitee peab arvamuse esitama komisjoni poolt ettenähtud ajavahemiku jooksul.
Artikkel 3
Nõustamine
1. Komisjon võib komiteega konsulteerida kõikides Euroopa teadusruumi teostamisega seotud küsimustes.
2. Komitee esimees võib soovitada komisjoni pöörduda mõnes konkreetses küsimuses rühma poole.
Artikkel 4
Koosseis ja liikmete nimetamine
1. Komitee koosneb 22 liikmest, kes esindavad teadus- ja tööstusringkondi ning kodanikuühiskonda.
2. Komitee liikmed nimetab ametisse komisjon. Valik ja nimetamine toimub järgmiste kriteeriumide alusel:
-
kogemused teaduspoliitika kavandamise ja rakendamise valdkonnas;
-
pädevus teadustöös ja/või teadustööde juhtimisel;
-
nõustamisvilumus Euroopa või rahvusvahelisel tasandil;
-
tasakaal teadus- ja tehnoloogiaalaste distsipliinide vahel, sealhulgas teatav kogemus ülikooli ja tootmisettevõtte vahelise koostöö valdkonnas;
-
geograafiline tasakaal, kusjuures võetakse arvesse raamprogrammidega ühinenud riike;
-
asjakohane sooline tasakaal.
3. Kandidaadid, kes loeti liikmeskonda kuulumiseks sobivaks, kuid keda selle liikmeteks ei nimetatud, võidakse kanda reservnimekirja, mida komisjon võib kasutada asendusliikmete nimetamiseks.
4. Komisjon nimetab liikmed ametisse isikuliselt; liikmed nõustavad komisjoni välistest mõjudest sõltumatult.
5. Liikmed teavitavad komisjoni aegsasti mis tahes huvide konfliktist, mis võib kahjustada nende erapooletust.
6. Liikmed nimetatakse ametisse neljaks aastaks õigusega olla ametisse tagasi valitud ning nad jäävad ametisse kuni nende asendamiseni lõike 7 kohaselt või kuni nende ametiaeg lõpeb.
7. Liikmeid võib asendada nende ametiajal järgmistel juhtudel:
a)
liige astub tagasi;
b)
liige ei suuda enam komitee aruteludele tõhusalt kaasa aidata;
c)
liige ei täida asutamislepingu artikli 287 nõudeid;
d)
liige ei täida lõike 4 nõuet olla välistest mõjudest sõltumatu;
e)
liige ei ole täitnud lõike 5 nõuet teavitada komisjoni aegsasti huvide konfliktist.
8. Liikmete nimed avaldatakse teadusuuringute peadirektoraadi veebilehel.
Liikmete nimesid kogutakse, töödeldakse ja avaldatakse vastavalt määrusele (EÜ) nr 45/2001.
Artikkel 5
Töökorraldus
1. Komitee valib lihthäälteenamusega oma liikmete hulgast esimehe ja kaks aseesimeest.
Esimees ja kaks aseesimeest moodustavad komitee büroo. Büroo korraldab komitee tööd.
2. Komitee võib komisjoni nõusolekul moodustada alarühmi, kes uurivad konkreetseid küsimusi komitee antud volituste alusel. Sellised alarühmad saadetakse pärast ülesannete täitmist laiali.
3. Kui komisjon peab vajalikuks või kasulikuks, võib ta kutsuda komitee töös või arutlustes või alarühma töös osalema eksperte või vaatlejaid, kes on pädevad päevakorras olevates küsimustes.
4. Komitee või alarühma aruteludes või töös osalemisel saadud teavet, mis on komisjoni arvates konfidentsiaalne, ei tohi avaldada.
5. Komitee ja selle alarühmad kohtuvad üldjuhul komisjoni tööruumides vastavalt komisjoni kehtestatud korrale ja ajakavale. Komisjon tagab sekretariaaditeenused. Komisjoni esindajad võivad osaleda komitee ja selle alarühmade koosolekutel.
6. Komitee kinnitab oma töökorra komisjoni esitatud eelnõu põhjal.
7. Komisjon võib avaldada või Internetis kättesaadavaks teha komitee kokkuvõtteid, järeldusi, osalisi järeldusi või töödokumente asjaomase dokumendi algkeeles.
Artikkel 6
Kulude hüvitamine
Komisjon hüvitab liikmetele, ekspertidele ja vaatlejatele komitee tegevusega seotud reisikulud ja vajaduse korral elamiskulud vastavalt komisjoni välisekspertide kulude hüvitamise korrale.
Komitee liikmetele, alarühma liikmetele, ekspertidele ja vaatlejatele nende osutatud teenuste eest ei tasuta.
Koosolekute kulud hüvitatakse komiteele komisjoni pädeva talituse eraldatud aastaeelarve piires.
Artikkel 7
Kehtetuks tunnistamine
Otsus 2001/531/EÜ, Euratom tunnistatakse kehtetuks.
Artikkel 8
Kehtivusaeg
Käesolev otsus kehtib 29. veebruarini 2012.
Brüssel, 7. detsember 2007

Labels: 12
7
15